
ועדת הפנים והגנת הסביבה

15.1.2007

הכנסת השבע-עשרה






נוסח לא מתוקן

מושב שני
פרוטוקול מס' 94

מישיבת ועדת הפנים והגנת הסביבה

יום שני, כ"ה בטבת תשס"ז (15 בינואר 2007), שעה 10:30

סדר היום:
פרק ז' (היטל הטמנה): איכות הסביבה – סעיפים 21(2), (3), (4) ו-22 בהצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2006), התשס"ו-2006.

נכחו:
חברי הוועדה:

ג'אלב מג'אדלה 
- היו"ר

מוזמנים:
נטשה אפשטיין 
- רפרנטית פנים ואיכות הסביבה, משרד האוצר

טל שוחט 

- ממונה מטמנות, המשרד להגנת הסביבה

אילן פרייס

- ממונה פיתוח שירותים מוניציפליים, משרד הפנים

יחזקאל לביא
- יועץ לוועדה

ייעוץ משפטי:
עידו בן-יצחק

מנהלת הוועדה:
יפה שפירא

רשמת פרלמנטרית:


תמר פוליבוי

פרק ז' (היטל הטמנה): איכות הסביבה – סעיפים 21(2), (3), (4) ו-22 בהצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2006), התשס"ו-2006

היו"ר ג'אלב מג'אדלה:

אני פותח את הישיבה. אני רוצה לרענן את הזיכרון של כולנו, כי מדובר בחוק ההסדרים משנה קודמת. אנחנו מדברים על סעיף 11ג, לפיו ביקשנו מכל הגורמים להגיע להסכמה. אני מבקש שנקרא את הסעיף בנוסח המוסכם כדי שנאשר אותו. 

עידו בן יצחק:


 אני קורא את סעיף 11ג:

"ייעוד כספי היטל הטמנה 

11ג. (א) היטל הטמנה ישולם לקרן. 






        (ב) הכספים שיתקבלו בקרן לפי הוראות פרק זה יתנהלו 

        בחשבון נפרד ובאמצעים חלופיים להטמנת פסולת, 

        שפגיעתם בסביבה פחותה מזו של ההטמנה (בסעיף זה – 

        אמצעים חלופיים) ולעידוד השימוש בהם. 

       (ג) הנהלת הקרן רשאית להחליט על סיוע לפיתוח, הקמה 

       וייעול אמצעים חלופיים ולעידוד השימוש בהם, לפי אמות 

       מידה שתקבע, ובלבד שאמות מידה שלפיהן יינתן סיוע 

       לרשויות מקומיות ייקבעו בהתחשב, בין היתר, במצבן 

       הכלכלי".

היו"ר ג'אלב מג'אדלה:

נכון שיש הסכמה על הנוסח?

אילן פרייס:

כן, גם מבחינת השלטון המקומי. 

היו"ר ג'אלב מג'אדלה:

קודם כל, אני מבקש לאשר אותו. מי בעד? מי נגד? מי נמנע? 

הצבעה

בעד – 1

נגד – אין

נמנעים – אין

סעיף 11ג  מאושר.

היו"ר ג'אלב מג'אדלה:

הייתה אלינו פנייה מצד מרכז השלטון המקומי, ראשי הערים. נכנסנו לשנת תקציב 2007. החוק היה אמור להיכנס לתוקפו באחד בפברואר 2007, אך הם ביקשו לדחות אותו בשנה. אני אמרתי שאני לא יכול לתת ידי לכך, מפני שזה היה כבר בטיפול ובדיון לפני חוק ההסדרים 2005.  אמרתי שבגלל שנכנסנו לשנת התקציב 2007, אני מוכן שנעשה תיקון קטן, שתוקפו של החוק יהיה ב-30 ביוני 2007. ניתן להם עוד חמישה חודשים להיערך, למרות שהיה להם מספיק זמן. 

אני חשבתי שחוק כזה צריך להיות בהסכמה ולהתקבל על דעת כולם. אם חמישה חודשים יכולים להביא את השלטון המקומי והעיריות להסכמה, אני חושב שאנחנו יכולים לחיות עם זה. על כן אני מבקש לתקן בחוק, שתוקף החוק יהיה 30 ביוני 2007. 

אילן ניסים:

מבחינתנו, חשוב מאוד שהחוק ייכנס כמה שיותר מהר לתוקף, וזה חשוב גם שהוא ייכנס בהסכמה. 

היו"ר ג'אלב מג'אדלה:

התיקון מאושר. 

נטשה אפשטיין:

אני חושבת שהתפרשנו לאורך השנה הזאת על הרבה דברים. 

היו"ר ג'אלב מג'אדלה:
נכון, אני גם מסכים אתך. 

נטשה אפשטיין:

החוק היה צריך להיכנס בחוק ההסדרים של שנה שעברה. השלטון המקומי ידע לאורך כל השנה שבשינויים כאלה ואחרים, זה כן ייכנס לתוקף. לכן לא נראה לי הגיוני לדחות את זה עכשיו בעוד חצי שנה אחרי שכבר דחינו ודחינו, ואתה יודע כמה שנים הסיפור הזה נמשך. אני מאוד שמחה שהשנה סוף סוף סגרנו את זה. אם לא האחד בפברואר, הייתי מבקשת להקדים את זה לאחד במאי, אם זה יותר נוח לשלטון המקומי, אבל לא לדחות את זה בעוד חצי שנה. 

היו"ר גאלב מג'אדלה:

אני לא דוחה את זה בעוד חצי שנה, אלא בחמישה חודשים, כי אנחנו עכשיו באמצע ינואר. 

נטשה אפשטיין:

אתה יודע כמה הדברים דינמיים. 

היו"ר ג'אלב מג'אדלה:

חמישה חודשים בחיינו זה מעט מאוד. אנחנו רצינו חוק בהסכמה, כי הוא מורכב, חדש ובעייתי. השלטון המקומי לא במצב כלכלי מזהיר, אני לא רוצה להגיד בקריסה. את קודם כל עשית מלאכתך נאמנה. לא ציפיתי שמשרד האוצר יסכים לדחייה של יום אחד, ולכן אני מאוד מעריך ומכבד את זה. אבל אני רוצה להיות גם קשוב לאנשים שעומדים למלא אחר החוק הזה. אני מדבר על הרשויות המקומיות ועל השלטון המקומי. אני חושב שגם אם מדובר בחמישה חודשים, עדיף שהחוק הזה יתקבל בהסכמה. גם אם אני מסכים עם כל מילה שאמרת, אני מציע שתוקף החוק יחל ב-30 ביוני 2007. התיקון מאושר פה אחד, ללא נמנעים וללא מתנגדים. 


תודה רבה לכולם, הישיבה נעולה. 


הישיבה ננעלה בשעה 10:45

